tartuNLP/wikipedia-smugri-20251201 huggingface dataset:
Eirik Horneland

Eirik Horneland (s. 14. maaliskuuta 1975) on norjalainen jalkapallovalmentaja ja entinen puolustaja. Joulukuusta 2024 lähtien hän on toiminut AS Saint-Étiennen päävalmentajana.
Ura.
Horneland pelasi urallaan puolustajana. Hän edusti SK Vard Haugesundia Norjan alemmilla sarjatasoilla sekä kausina 2006–2009 FK Haugesundia Norjan 2. korkeimmalla sarjatasolla. Hän lopetti pelaajauransa vuonna 2009 ja siirtyi valmentajaksi. Hän toimi Jostein Grindhaugin apuvalmentajana Haugesundissa 2010–2014. Joukkue sijoittui parhaimmillaan Norjan liigassa kolmanneksi. 
Kauden 2014 jälkeen hän siirtyi Norjan alle 19-vuotiaiden maajoukkuevalmentajaksi. Hän toimi myös alle 18-vuotiaiden maajoukkuevalmentajana 2015–2016. Horneland palasi Haugesundin organisaatioon edustusjoukkueen päävalmentajaksi lokakuussa 2016. Horneland luotsasi Haugesundin liigassa neljänneksi kaudella 2018. 
Tammikuussa 2019 suurseura Rosenborg palkkasi hänet päävalmentajakseen. Rosenborgissa Hornelandin debyyttikausi päättyi kolmanteen sijaan. Kaudella 2020 joukkue jäi myös mestaruuskamppailusta jälkeen ja seura erotti hänet kesäkuussa 2020.
Lokakuussa 2020 SK Brann palkkasi Hornelandin apuvalmentajaksi Kåre Ingebrigtsenin valmennustiimiin. Ingebrigtsenin saatua heikkojen tulosten myötä potkut heinäkuussa 2021 nousi Horneland Brannin päävalmentajaksi. Horneland ei onnistunut pelastamaan Brannia putoamiselta kaudella 2021, mutta jatkoi silti seuran päävalmentajana sarjatasoa alempana. Kaudella 2022 hän johdatti joukkueen OBOS-ligaenin voittoon sarjan uudella piste-ennätyksellä ja joukkue palasi kaudeksi 2023 pääsarjaan.
Hornelandin johdolla Brann teki paluun Norjan pääsarjan mestaruustaisteluun. Joukkue sijoittui kausilla 2023 ja 2024 hopealle. Keväällä 2023 hän luotsasi joukkueen Norjan cupin mestariksi Hän jätti joukkueen hopealle päättyneen kauden 2024 jälkeen.
Joulukuun lopulla 2024 Hornelandista tuli Ranskan liigan AS Saint-Étiennen uusi päävalmentaja.
Markku Hyvärinen (tanssija)

Markku Hyvärinen on suomalainen kilpatanssija, joka on voittanut useita Suomen-mestaruuksia kaikissa kilpailuluokissa junioreista ammattilaiseen. Hän kilpailee edelleen ammattilaisena latinalaistansseissa parinsa Disa Kortelaisen kanssa. Molemmat ovat osallistuneet myös "Tanssii tähtien kanssa" -tv-ohjelman viidennelle kaudelle.
Donda

Donda on yhdysvaltalaisen rap-artisti Kanye Westin kymmenes studioalbumi, joka julkaistiin 29. elokuuta 2021. Albumi on nimetty Kanyen edesmenneen äidin Donda Westin mukaan.
Albumi oli alun perin määrä julkaista 24. heinäkuuta 2020, mutta sitä lykättiin. Levy-yhtiö Def Jam Recordings julkisti albumin julkaisupäivämääräksi 23. heinäkuuta 2021, mutta sitä lykättiin jälleen useaan otteeseen.
"Donda" on Kanyen albumeista pisin; siinä on 27 kappaletta, ja se on pituudeltaan 108 minuuttia ja 59 sekuntia.
MRC Datan mukaan albumia myytiin tai soitettiin 309 tuhatta albumiyksikköä vastaava määrä Yhdysvalloissa ensimmäisen viikon aikana. Albumi kohosi Billboard 200 -listan kärkeen heti julkaisunsa jälkeen ollen Westin kymmenes listaykkönen. Sen kappaleista 23 nousi Billboard Hot 100 -singlelistalle julkaisua seuranneella viikolla ja niistä kaksi, ”Hurricane” ja ”Jail”, sijoittui kymmenen parhaan joukkoon. "Donda" saavutti ensimmäisen sijan myös esimerkiksi Ison-Britannian ja Suomen albumilistoilla.
Taustaa.
West ilmoitti 18. heinäkuuta 2020, että albumin nimi tulee olemaan "Donda" hänen edesmenneen äitinsä Donda Westin muistoksi. Samalla hän ilmoitti julkaisupäivämääräksi 24. heinäkuuta, joka ei kuitenkaan käynyt toteen. 25. heinäkuuta West twiittasi kuvan albumin kansikuvasta, joka myöhemmin kuitenkin vaihdettiin.
19. heinäkuuta 2021 räppäri Pusha T ilmoitti Instagramissa, että West pitäisi albumin kuuntelutapahtuman Mercedes-Benz Stadiumilla Atlantassa. Westin taustatiimi ilmoitti albumin julkaisupäivämääräksi 6. elokuuta, mutta tätä siirrettiin myöhemmin eteenpäin.
Hakkōdan välikohtaus

Hakkōdan välikohtaus () on 23. tammikuuta 1902 tapahtunut onnettomuus Hakkōdan vuorilla, Japanissa. Onnettomuutta kutsutaan myös ”kuoleman marssiksi”. Kaikki alkoi, kun Aomorin viides jalkaväkirykmentti komennettiin sotaharjoituksiin Venäjä-Japanin sodan takia. Heidän tarkoituksensa oli harjoitella pakkasolosuhteita ja testata armeijan kalustoa. 
Tapahtumien kulku.
Yksikkö lähti matkaan aamulla klo 6.55, 23. tammikuuta 1902. Tavoitteena oli kiivetä Tashiron kuumalle lähteelle. Noin kello 16.00 yksikkö saavutti Umatateban vuorenhuipun, joka oli vain neljän kilometrin päässä ensimmäisen päivän tavoitteesta. Sää alkoi kuitenkin pahentua, ja sitä seurasi lumimyrsky. Yksikkö kierteli monta päivää vuoristossa, kunnes 26. tammikuuta etsintäpartio lähetettiin etsimään kadonnutta rykmenttiä. He löysivät ensimmäisenä rykmentin kapteenin, jonka jälkeen pantiin käyntiin kuukausia kestänyt etsintäoperaatio. Rykmentin 210 jäsenestä 193 menehtyi. Hakkōdalla sattui vuonna 1997 toinen sotilasharjoitusten yhteydessä tapahtunut onnettomuus, kun kolme sotilasta menehtyi hengitettyään tulivuorikaasua.
Carlo Porta

Carlo Porta (1775 Milano – 1821 Milano) oli italialainen runoilija ja virkamies. Hän ei ollut erityisen tunnettu runoilija omana aikanaan, mutta nykyisin häntä pidetään merkittävimpänä italialaisena 1800-luvun murrerunoilijana Giuseppe Gioachino Bellin rinnalla.
Porta joutui sensuurin kohteeksi, kun Milano siirtyi Itävallan valtaan. Hän käytti kirjoittaessaan murretta ja oli omaksunut liberaalin, vielä kulttuuripiireille vieraan maailmankatsomuksen. Häneltä julkaistiin elinaikana vain yksi kokoelma.
III (Evelinan albumi)

III on suomalaisen laulajan ja lauluntekijän Evelinan kolmas studioalbumi, joka julkaistiin 25. syyskuuta 2020. Suurin osa kappaleista on Evelinan ja Tidon yhdessä kirjoittamia. Albumilla käsitellään elämän synkkiä ja rankkoja piirteitä.
Lähteet.
Luettelo japanin kielen murteista

Japanin kielen murteet () on perinteisesti jaettu kahteen pääluokkaan: itäiset ja läntiset. Itäiset murteet perustuvat lähinnä Tokion murteeseen ja läntiset Kioton murteeseen. Toisaalta myös Kyushun murteet ja hachijo lasketaan omaksi ryhmäkseen.
Murteet eroavat toisistaan niin sanaston kuin ääntämyksenkin osalta, mutta myös sävelkorkeuden sekä ga- ja wa-partikkelien käytössä.
Japanin kielen murteet pääpiirteittäin:
George Dance (nuorempi)

George Dance nuorempi (1. huhtikuuta 1741 – 14. tammikuuta 1825) oli brittiläinen arkkitehti. Hän oli arkkitehti George Dance vanhemman poika. 
Dance matkusti Italiaan vuonna 1758, ja tapasi Firenzessä veljensä Nathaniel Dancen. Dance saapui Roomaan 1759, jossa hän opiskeli piirtämistä ja arkkitehtuuria sekä omaksui uuden taidesuunnan, uusklassismin, perusteet. George Dance palasi Englantiin vuonna 1764.
Kotimaassa hänen ensimmäinen tilauksensa oli All Hallows -kirkko, joka rakennettiin vuosina 1765–1767. Se on uusklassinen rakennus, jonka sisätiloissa on tynnyriholvi. Kirkko lienee saanut vaikutteita Laugierilta ja muilta ranskalaisilta arkkitehdeilta. Vuonna 1768 George Dance seurasi isäänsä Lontoon rakennustarkastajan virassa. Hän suunnitteli Newgate Gaolin, Newgaten vankilan laajennuksen, joka valmistui vuonna 1785. Dancen piirtämässä rakennuksessa oli massiiviset ikkunattomat seinämät, ja siinä oli vaikutteita Andrea Palladion ja Giulio Romanon suunnitelmista sekä myös Piranesin mielikuvituksellisista vankilakuvista. Tämä rakennus purettiin vuonna 1902.
Dance laati useita kaupunkisuunnitteluun liittyviä parannuksia, jotka muuttivat Lontoon keskiaikaista katuverkostoa. Yhdessä Robert Taylorin kanssa hän luonnosteli vuonna 1774 rakennuslain, jolla oli syvällinen vaikutus Lontoon julkisivuihin ja katunäkymiin seuraavien seitsemän vuosikymmenen ajan. Laki määräsi talojen ulkoseinien paksuuden ja varmisti, etteivät puiset ikkunanpuitteet näkyneet ulospäin. Vuosina 1795–1796 hän muokkasi isänsä suunnittelemaa Mansion Housea muun muassa poistattamalla suuren portaikon ja madaltamalla egyptiläisen salin kattoa.
Dancen huomattavin oppilas oli John Soane, jonka joissakin töissä on nähtävissä Dancen vaikutusta. Osa Dancen suunnitelmista, kuten Stratton Parkin ankara portiikki, ennakoi uusklassismin kreikkalaissävytteistä Greek Revival -alalajia.
Eleanor H. Porter

Eleanor H. Porter (1868 Littleton, New Hampshire, Yhdysvallat – 1920) oli yhdysvaltalainen kirjailija. Hänet tunnetaan nykyisin "Pollyanna"-tyttökirjan kirjoittajana, mutta hän kirjoitti myös aikuisille.
Porterin menestyskirja "Iloinen tyttö" ("Pollyanna", 1913) on naiivin uskonnollinen tyttökirja, joka kuuluu 1800-luvun pyhäkoulukertomusten lajityyppiin. Kirja oli hyvin suosittu. Se sisälsi runsaasti viihdekirjallisuudessa käytettyjä kliseitä, eikä sitä ja sen sentimentaalisuutta nykyaikana enää arvosteta. Se sai jatkoksi teoksen "Pollyanna kasvaa suureksi" ("Pollyanna Grows Up", 1915).
Fukushima II -ydinvoimalaitos

Fukushima II -ydinvoimalaitos () on Japanissa Fukushiman prefektuurin Narahassa ja Tomiokassa sijaitseva ydinvoimalaitos.
Laitoksesta käytetään myös nimeä "Daini" joka tarkoittaa "toista" ydinvoimalaa. Laitoksen sisarvoimala Fukushima I -ydinvoimalaitos on "Daiichi" eli "ensimmäinen" ydinvoimala.
Fukushima II -voimalaitos ei vaurioitunut vuoden 2011 Fukushiman ydinvoimalaonnettomuuden yhteydessä, mutta reaktorit sammuivat automaattisesti hätätoimenpiteiden seurauksena. Reaktoreita ei koskaan uudelleenkäynnistetty, ja vuonna 2019 omistajat tekivät päätöksen voimalan lopullisesta käytöstäpoistamisesta. Sen arvioidaan kestävän jopa 40 vuotta.
Reaktorit.
Ydinvoimalassa on seuraavat reaktorit:
Fukushima I -ydinvoimalaitos

Fukushima I -ydinvoimalaitos () on Japanissa Fukushiman prefektuurin Ōkumassa sijaitseva ydinvoimalaitos.
Laitoksesta käytetään myös nimeä "Daiichi" eli "ensimmäinen" ydinvoimala. "Daini" vastaavasti tarkoittaa "toista" ydinvoimalaa eli Fukushima II -ydinvoimalaitosta.
Ydinvoimala tunnetaan maailmanlaajuisesti siellä sattuneesta Fukushiman ydinvoimalaonnettomuudesta vuonna 2011 josta lähtien ydinvoimala ei ole ollut käytössä. Onnettomuuden seurauksena yli 160 000 ihmistä joutui jättämään kotinsa, ja noin 40 000 asukasta on edelleen (2021) majoittuneena muualla. Japanin valtio on käyttänyt yli 300 miljardia euroa tuhoalueen jälleenrakentamiseen. Koko voimalan poistaminen käytöstä kestää vuosikymmeniä.
Reaktorit.
Ydinvoimalassa on seuraavat reaktorit:
Fukushiman ydinvoimalaonnettomuudessa reaktoreille 1–3 aiheutui sydämen sulamisonnettomuus ja lisäksi reaktori 4 vaurioitui vetyräjähdyksen seurauksena. Reaktorit 5 ja 6 olivat sammutettuna huoltoseisokin vuoksi. Yksikään voimalan reaktoreista ei ole ollut käytössä vuodesta 2011 lähtien.
Podenco orito

Podenco orito () on espanjalainen koirarotu. Sillä ei ole FCI:n hyväksyntää, ja Espanjassa se on hyväksytty "Grupos Étnicos"-listalle, joka on eräänlainen esivaihe ennen rodun virallista kansallista hyväksyntää. Rodusta huolehtii Malagan Archidonassa toimiva Asociación Nacional del Podenco Orito Español. Suomeen on tuotu muutamia rodun edustajia, lähinnä rescue-koiria.
Ulkonäkö.
Podenco orito on tiivisrakenteinen, tasapainoinen ja maatiaismainen. Kirsu on musta-oritolla musta ja ruskea-oritolla erisävyinen ruskea (lihanvärisestä maksaan). Silmät ovat pienet ja pyöreät, väriltään hunajanväriset. Korvat ovat keskikokoiset, pystyt ja kolmionmuotoiset; kärjistään pyöristyneet. Häntä muodostaa "lipun". Karvapeite on lyhyt ja karhea; noin 5 cm pitkä, niskassa, rintakehässä, raajojen takaosissa ja hännässä tavallista pidempi. Kaksi väritystä sallitaan: "musta-orito" (musta kullanvärisin merkein) ja "ruskea-orito" (suklaanruskea kullanvärisin merkein). Pienet valkoiset merkit leuassa, niskassa, rintakehässä, käpälissä ja hännänpäässä hyväksytään, mutta ne eivät saa ylittää 5 % karvapeitteestä. Säkäkorkeus vaihtelee 40-50 cm välillä.
Luonne ja käyttäytyminen.
Rotu on älykäs, uskollinen, omistajaansa kiintynyt ja helppo kouluttaa. Se suhtautuu kuitenkin varauksella luonnollisen elinympäristönsä ulkopuoliseen maailmaan, ja saattaa siellä vaikuttaa aralta.
Espanjan Kennelliiton rotumääritelmäluonnoksen mukaan podenco orito kuuluu ryhmään 5.7 eli alkukantaisiin metsästyskoiriin. Se on ketterä, kestävä ja vastustuskykyinen, ja sillä on hyvä hajuaisti. Se kestää pitkiä metsästyspäiviä sekä kuumassa että kylmässä ilmastossa, erittäin vaikeakulkuisessa maastossa. Sen väitetään soveltuvan kaikenlaisen riistan metsästykseen.
Alkuperä.
Rotu on kotoisin Andalusiasta, jossa sitä esiintyy paikallisesti vain tietyillä alueilla. Sitä on olemassaolonsa alusta lähtien esiintynyt enimmäkseen Malagan alueen Guadalhorce- ja Granadan alueen Genil-jokien rantatörmillä. Kasvattaja Gaspar Jiminezin mukaan se olisi kaikkien nykyisin olemassaolevien podenco- ja podengo-rotujen kantamuoto.
Andalusianpodencon rotumääritelmää luotaessa "oritot" jätettiin virallisesti hyväksyttyjen värien ulkopuolelle, joten ne olisivat kuolleet vähitellen sukupuuttoon ilman muutamien paikallisten metsästäjien aktiivista kasvatusta omana muunnoksenaan ja lopulta rotunaan. He perustivat oman rotujärjestönsä "Asociación Nacional del Podenco Orito Español", ja lopulta vuonna 2012 Espanjan Kennelliitto hyväksyi sen alaisuuteensa. Vuonna 2014 kantakirjaan oli Espanjassa merkitty 80 puhdasrotuista yksilöä.
Etymologia.
Termi "orito" viittaa kullankeltaisiin merkkeihin ("oro" = kulta, "-ito" = pientä kokoa merkitsevä pääte), jotka sijaitsevat samoissa kohdin kuin monilla muilla black&amp;tan- tai liver&amp;tan-värisillä roduilla tan-merkit. Kuitenkaan koiraa ei voida kutsua sananmukaisesti "kultapodencoksi", koska sen pääväritys on täysin erilainen.
Hal Porter

Hal Porter (1911 Albert Park, Victoria, Australia – 1984 Melbourne, Australia) oli australialainen kirjailija. Ennen vapaaksi kirjailijaksi ryhtymistä Porter työskenteli opettajana ja kirjastonhoitajana. Alkuvaiheen tuotannossa hän käsitteli kirjoissaan skandaaliaiheita ja henkilöt olivat poikkeavia, groteskeja. Ne sijoittuvat ajallisesti ja maantieteellisesti kauas. Myöhemmin aihepiiri sijoittuu lähelle. Hän on kirjoittanut romaanien lisäksi novelleja, runoja, muistelmia ja paikallishistoriaa.
Peter Porter

Peter Porter (1929 Brisbane, Australia – 2010 Lontoo, Britannia) oli australialaissyntyinen runoilija. Hän muutti 1951 Lontooseen. W. H. Audenin sukulaissieluna pidetty Porter katseli uutta kotimaataan yhteiskunnallisesta näkökulmasta.
Hachijōn kieli

Hachijō (omakielinen nimi 八丈語) on Japanille kuuluvilla Izusaarilla puhuttava kieli, joka voidaan toisinaan laskea myös japanin murteeksi. Mikäli hachijō lasketaan kieleksi, se on japanilaisiin kieliin kuuluva uhanalainen kieli.
Kieltä puhuu arvioilta noin 8000 henkilöä, joista suurin osa on yli 40-vuotiaita. On epäselvää, kuinka suuri osa lapsista oppii kielen kotona. Asenteet kieltä kohtaan ovat positiivisia tai neutraaleja, vaikka suurin osa katsookin hachijōn olevan vain japanin kielen murre.
Fonologia.
Vokaalit.
Lähde:
Konsonantit.
Lähde:
Enonkosken kotiseutumuseo

Enonkosken kotiseutumuseo on Enonkosken kirkonkylän keskustassa, Enonkosken kirkon vieressä toimiva paikallismuseo. Museon omistaa ja sitä ylläpitää Enonkoski-Seura. Museorakennuksena on vuonna 1880 rakennettu Enonkosken entinen pitäjänmakasiini eli lainajyvästö. Nykyiselle paikalleen tuolloin yhä käytössä ollut rakennus on siirretty vuonna 1917. Museo lainajyvästöön perustettiin vuonna 1973.
Kotiseutumuseon näyttely painottaa enonkoskelaisia elinkeinoja. Esillä on muun muassa maatalouteen liittyvää esineistöä, Anni Svenin valokuva- ja lasinegatiivikokoelmat (1930–40) sekä vuosina 1857–1903 toimineen Kangassaaren lasitehtaan tuotteita ja työvälineitä. Tämän lasitehtaan pullot ovat vanhimpia säilyneitä suomalaisvalmisteisia lasiesineitä.
Sari Lounasmeri

Sari Eeva Johanna Lounasmeri (s. 1975) on suomalainen ekonomi ja Suomen Pörssisäätiön toimitusjohtaja. 
Lounasmeri on koulutukseltaan kauppatieteiden maisteri. Hän on toiminut Suomen Pörssisäätiön toimitusjohtajana vuodesta 2010 ja Suomen Hypoteekkiyhdistyksen hallituksen puheenjohtajana vuodesta 2014. Ennen toimitusjohtajuuttaan Lounasmeri työskenteli erilaisissa tehtävissä Fujitsulla ja tutkijana Helsingin kauppakorkeakoulussa.
Keogrammi

Keogrammi on revontulihavainnoista viipalemaisesti koottu havainnekuvio, joka kuvaa tiettynä ajanjaksona esiintyneet revontulet. Nimi on johdettu inuitinkielen sanasta "keoitt," joka tarkoittaa revontulta. 
Keogrammi kootaan revontulikameran vuorokauden pimeänä aikana kuvaamista kuvista. Revontulikamera kuvaa erikoisoptiikalla varustetulla kameralla normaalisti yhden kuvan 20 sekuntin välein noin 300 km:n säteisen ympyränmuotoisen alueen 110 km:n korkeudelta, ja kuvan keskipisteessä on revontuliasema ja sen yläpuolella oleva zeniitti. Kuvista otetaan keskeltä kapea kaista pohjois-eteläsuunnassa ja ne liitetään peräkkäin aikajärjestyksessä yhdeksi kuvaksi, jossa vaaka-akselilla on aika ja pystyakselille leveyspiiri. Keogrammista voidaan havaita kuvien oton aikana sattuneet revontulien maksimien ja minimien, pilvisyyden ja Kuun aiheuttamat valaisuuden muutokset taivaalla.
Kolumbianhiiriopossumi

Kolumbianhiiriopossumi ("Marmosops handleyi") on äärimmäisen uhanalainen pussirottalaji. Sitä on tavattu vain yhdeltä alueelta Kolumbiasta.
Se on hentorakenteinen opossumi, jolla on tarttumahäntä mutta ei varsinaista pussia. Se on 10–12 cm pitkä ja painaa noin 20–85 grammaa. Sen elintavoista ei tiedetä oikeastaan mitään, mutta sen arvellaan olevan muiden opossumien tavoin yöaktiivinen ja syövän hedelmiä ja hyönteisiä.
Sen kotimetsää uhkaavat hakkuut ja muokkaus maatalousmaaksi.
Juovapäästäisopossumi

Juovapäästäisopossumi ("Monodelphis unistriata") on äärimmäisen uhanalainen pussirottalaji. Se saattaa olla kadonnut sukupuuttoon.
Lajista on löydetty vain kaksi yksilöä, Brasiliasta vuonna 1821 ja Argentiinasta 1899.
Ikatan ydinvoimalaitos

Ikatan ydinvoimalaitos () on Japanissa Ehimen prefektuurin Ikatassa sijaitseva ydinvoimalaitos. Se on ainoa ydinvoimala Shikokun saarella.
Ydinvoimala oli vasta toinen laitos, jossa reaktoreja käynnistettiin Fukushiman ydinvoimalaonnettomuuden jälkeen. Kolmosreaktori käynnistettiin elokuussa 2016.
Reaktorit.
Ydinvoimalassa on seuraavat reaktorit:
Onagawan ydinvoimalaitos

Onagawan ydinvoimalaitos () on Japanissa Miyagin prefektuurin Ishinomakin kaupungin Onagawassa sijaitseva ydinvoimalaitos.
Reaktorit.
Ydinvoimalassa on seuraavat reaktorit:
Västerbottenjuusto

Västerbottenjuusto () on Burträskin meijerissä Ruotsissa lehmänmaidosta valmistettu voimakkaan aromaattinen kova juusto, jota on kypsytetty vähintään 14 kuukautta.
Historia.
Meijerikkö Ulrika Eleonora Lindström keksi vuonna 1872 reseptin, johon nykyään valmistettava västerbottenjuusto perustuu. Resepti on tarkoin varjeltu salaisuus, jonka vain muutama henkilö tuntee. Ulrika Eleonora sai 30-vuotiaana 500 riikintaalerin perinnön, jolla hän kustansi opintonsa Degebergan meijerioppilaitoksessa Lidköpingin liepeillä Länsi-Götanmaalla. Siellä hän oppi valmistamaan länsigötanjuustoa, ja vuonna 1869 hän toi tiedon vasta perustettuun Gammelbyn meijeriin, nykyisen Skellefteån kunnan alueelle. Siitä kuinka resepti keksittiin, ei ole jäänyt varmaa tietoa.
Shōō

Shōō () on maaseutukaupunki Okayaman prefektuurissa, Japanissa. Siellä asuu 10 894 asukasta, ja väestö laski vuosina 2015-2020 0,42 prosentilla. Kunnan pinta-ala on 54,05 neliökilometriä ja neliökilometrillä asuu keskimäärin 201,6 asukasta.
Väestönkehitys.
Lähde:
Hiroshiman rauhan muistotilaisuus

Hiroshiman rauhan muistotilaisuus () on vuosittainen muistotilaisuus jota vietetään Hiroshimassa, Japanissa.
Jokaisena elokuun 6. päivänä, niin sanottuna "A-pommin päivänä", Hiroshiman kaupunki järjestää muistotilaisuuden jossa muistellaan atomipommien uhreja ja rukoillaan kestävän maailmanrauhan puolesta. Seremonia järjestetään Memorial Cenotaphin edessä Hiroshiman rauhanmuistopuistossa. Muistotilaisuuteen osallistuu kuolleiden perheiden jäseniä ja ihmisiä ympäri maailmaa. Ensimmäisen seremonian järjestettiin vuonna 1947.
Tilaisuudet Japanin ulkopuolella.
Muistotilaisuuksia järjestetään myös muualla maailmassa. 
Yksi merkittävä tapaus oli 6. elokuuta 1986, kun 18 henkilön Hiroshiman valtuuskunta saapui Israelin holokaustin uhrien muistomerkille Yad Vashemille ja piti lyhyen seremonian Yizkor -salissa. 
Helsingissä muistotilaisuutta vietetään yleensä Töölölahdella, jossa lasketaan veteen lyhtyjä atomipommien uhrien muistolle ja kokoonnutaan rauhan puolesta. Vuonna 2021 tilaisuuden järjestäjinä toimivat Suomen Rauhanliitto, Svenska Fredsvänner i Helsingfors, Helsingin seurakuntayhtymä ja Töölön seurakunta.
Higashidōrin ydinvoimalaitos

Higashidōrin ydinvoimalaitos () on Japanissa Aomorin prefektuurin Higashidōrissa sijaitseva ydinvoimalaitos.
Laitos on siitä ainutlaatuinen japanissa, että samassa sijainnissa ovat kahden eri yhtiön omistamat reaktorit, joita tosin ei ole kaikkia vielä rakennettu. Alueelle on suunniteltu neljä reaktoria, joista Tōhoku Electric Power Companyn ensimmäinen reaktori otettiin käyttöön 2005, ja Tepcon ensimmäisen reaktorin rakennus alkoi vuonna 2011.
Fukushiman ydinvoimalaonnettomuus kuitenkin keskeytti rakennustyöt, ja 2019 uutisoitiin Tepcon aikeesta perustaa uusi yhtiö edistämään sen reaktorien rakentamista Higashidōrissa. Yhtiössä kumppaneina olisivat energiayhtiö Chubu Electric Power Co. sekä ydinvoimaloiden toimittajat Hitachi ja Toshiba.
Reaktorit.
Ydinvoimalassa on seuraava reaktori::
Kumen piirikunta

Kumen piirikunta () on yksi Okayaman prefektuurin piirikunnista Japanissa. Sen väkiluku on 17 559 ja laskussa. Piirikunnan pinta-ala on 310,8 neliökilometriä ja väestötiheys 56,62 asukasta neliökilometrillä.
Euran yhteiskoulu

Euran yhteiskoulu on yksi Euran kahdeksasta peruskoulusta. Siellä työskentelee 367 yläkoulun oppilaan lisäksi myös 35 opettajaa ja neljä ohjaajaa. Koulun rehtori on Jukka Pirttimäki.
Aapiskujan koulu

Aapiskujan koulu on koulu Vimpelissä. Koulussa toimii esiopetus ja luokat 1–4. Neljännen luokan jälkeen siirrytään yhteiskoulun tiloihin. Koulussa työskentelee 8 opettajaa, 2 erityisopettajaa, 2 esikoulunopettajaa ja 4 koulunkäynninohjaajaa. Koulu sijaitsee keskustan lähellä Savonjoen varrella. Koulun valmistumisjuhlaa vietettiin vuonna 1952 ja koulun pihalla on vuonna 1967 istutettu kuusi. Koulu on kaksiosainen, joista ensimmäinen osa on kolmikerroksinen ja toinen kaksikerroksinen.
Mäntyharjun asemanseutu

Mäntyharjun asemanseutu on Mäntyharjun kunnan keskustaajama, joka sijaitsee Pyhäveden etelärannalla Etelä-Savon eteläosassa. 
Mäntyharjun kuntakeskuksena oli pitkään Mäntyharjun kirkonkylä. Savon radan rakentamisen osana avattiin vuonna 1889 Mäntyharjun rautatieasema, joka sijaitsi kolmisen kilometriä kirkonkylästä itään. Junaliikenteen ja asemanseudun asutuksen lisääntyessä 1900-luvun alkupuolella Asemankylä (tai Alakylä tai Asemakylä) kasvoi uudeksi kuntakeskukseksi asutuksen ja kaupallisen toiminnan keskittyessä sinne. Sen ydin sijaitsi rautatien itäpuolella. Jo 1930-luvun alussa Asemankylä ylitti kirkonkylän asukasluvun ja 1950-luvulla asukasluku yli kaksinkertaistui. Muun muassa Laukkarisen kauppa, joka myös osti maataloustuotteita ja riistaa asiakkailtaan, siirtyi radan itäpuolelle. Asemankylään nousi postitalo (1927), työväentalo (1928), osuuskaupan mylly (1935), osuuskassa (1938) ja säästöpankin konttori (1939). Mäntyharjun keskusta siirtyi virallisesti Asemankylälle sotien jälkeen.
Kunnan hallinnon ja kaupan painopiste siirtyi 1960-luvulta lähtien radan länsipuolelle ja kunnan nykyinen keskustaajama Asemanseutu muodostui aluksi kahden aiemman kuntakeskuksen (Mäntyharjun kirkonkylän ja Asemankylän) väliin. Vuonna 1966 valmistunut Mäntyharjun kunnantalo (virastotalo) ja viereiset liiketilat sekä kerrostalorakentamisen alkaminen loi osaltaan perustan kunnan keskustaajaman uudelle ytimelle. Pikkuhiljaa keskustan asunto- ja liikerakentaminen levittäytynyt radan länsipuolella myös kohti etelää, Kouvolan suuntaan. Käytännössä aiemmat kuntakeskukset ovat kasvaneet yhteen osaksi nykyisen keskustaajaman aluetta. Tilastokeskuksen taajama-aluerajauksen mukaan vuoden 2019 lopussa Mäntyharjun asemanseudun pinta-ala oli 10,32 neliökilometriä, ja väkiluku oli 3 629. Tilastollinen taajamarajaus voi poiketa virallisesta kunnanosien rajauksesta.
Senja Lehti

Senja Matilda Lehti (23. maaliskuuta 1912 Forssa – 22. elokuuta 1987 Helsinki) oli suomalainen näyttelijä. Hän näytteli 1940-luvulla Suomen Kansallisteatterissa ja 1950-luvulla Radioteatterissa.
Ura.
Lehden vanhemmat olivat viimeistelijä Aleksanteri Lehti ja Iida Maria Lehti. Hän opiskeli Suomen Näyttämöopistossa 1934–1936. Lehdellä oli kiinnitys Turun Teatteriin 1936–1938, Suomen Kansallisteatteriin 1938–1951 ja Radioteatteriin 1951–1956.
Lehden rooleja olivat muun muassa Lilli ("Luvattomia tunteja"), Tessa ("Tessa"), Martta ("Tuomari Martta"), Kustaava ("Niskavuoren nuori emäntä") ja Olga ("Kolme sisarta").
Lehti näytteli pieniä sivurooleja kolmessa teatterielokuvassa, "Seikkailu jalkamatkalla" (1936), "Yli rajan" (1942) ja "Punainen viiva" (1959). Hänellä oli sivurooli Helmiina Ahorantana televisiosarjassa "Koivuharju" (1976–1977).
Luonnehdintoja näyttelijäntyöstä.
"Tyttöä esitti Senja Lehti, teatterin uusimpia tulokkaita, ja hän kantoi tehtävänsä rasitukset huomattavan aidosti eläytyen, monin psykologisesti sattuvin kehittelyin." (Näytelmä Alfred Gehrin "Kuudes kerros") "Nuorta paria, tapahtumien varsinaista keskusta, näyttelivät irtonaisin ja sujuvin ottein Senja Lehti ja Oke Tuuri." (Mika Waltarin "Yövieras") Lehdellä oli naispääosa Artturi Leinosen teoksessa "On vain yksi maailma" Kansallisteatterin kaudella 1946–1947, hänen ja miespääosan näytelleen Jalmari Rinteen katsottiin suoriutuneen rooleistaan heikonlaisesti. "Kolmen sisaren" Olgana Lehti ilmensi "ikäneidon elämänjanoa ja elämään kyllästymistä terävin vedoin".
Ōkubi-e

Ōkubi-e (, ’suuren pään muotokuva’) on tiukasti rajattu muotokuva, joko maalaus tai puupiirrospainokuva japanilaisessa ukiyo-e-tyylisuunnassa. Kuvissa näytetään yleensä vain kuvattavan pää tai pää ja olkapäät. Useimmat ōkubi-e-kuvat esittävät kabukinäyttelijöitä ("yakusha-e", ’näyttelijöiden kuvat’) tai kurtisaaneja ("bijinga", kirjaimellisesti ’kauniiden naisten kuvat’). 
Katsukawa Shunkōn (1743–1812) näyttelijäkuvia pidetään ensimmäisinä ōkubi-e-kuvina. Toshusai Sharakua (noin 1770 – noin 1825) pidetään nykyisin ōkubi-e-näyttelijäkuvien suurimpana mestarina. Kitagawa Utamaro (noin 1753 – 1806) oli ōkubi-en mestari bijinga-genressä. Muita tunnettuja ōkubi-e-suunnittelijoita olivat Utagawa Toykonuni (1769–1825), Katsukawa Shun’ei (1762–1819), Utagawa Kunimasa (1773–1810), Utagawa Yoshitora (noin 1850 – noin 1880) ja Toyohara Kunichika (1835–1900).
Nokia C30

Nokia C30 on HMD Globalin 27. heinäkuuta 2021 julkistama älypuhelin. Puhelimessa on kahdeksanydinprosessori ja 6,82 tuuman näyttö. Tallennustilaa on valittavissa 32 tai 64 gigatavua ja keskusmuistia kaksi, kolme tai neljä gigatavua. Tallennustila on laajennettavissa microSD-kortilla. Puhelimessa on kaksi takakameraa. Pääkameran tarkkuus on 13 megapikseliä ja syvyyskameran kaksi megapikseliä. Etukameran tarkkuus on viisi megapikseliä. Akun kapasiteetti on 6 000 milliampeerituntia ja se tukee 10 watin latausta. Sormenjälkitunnistin on sijoitettu laitteen taakse. Käyttöjärjestelmänä on Android 11.
Viilari

Viilari (viilaaja) on pääosin historiallinen metallialan ammatti. Aiemmin viilarille kuuluneita tehtäviä sisältyy nykyammateista mm. koneistajan ja asentajan työnkuviin. Viilaaja kuuluu tilastokeskuksen vuonna 1996 käyttämissä kuntien tuntipalkkaisen henkilökunnan ammattinimikkeissä ryhmän "konepaja- ja rakennusmetallityö" alaryhmään "koneenasettajat, koneistajat ja työkaluntekijät". Nimike viittaa yhteen ammatissa käytettyyn työkaluun, viilaan.
Tunnettuja viilarina työskennelleitä suomalaisia ovat mm. olympiavoittajat Paavo Nurmi ja Matti Lähde, SDP:n kansanedustaja Mikko Ampuja, ammattiyhdistystoimitsija Veikko Hauhia sekä muusikko ja sanoittaja Martti Jäppilä.
Hibiyan puisto

Hibiyan puisto () on puisto Tokion Chiyodan erillisalueella. Puisto on perustettu vuonna 1903, jolloin se oli Tokion ensimmäinen länsimaalainen puisto.
Kohde.
Hibiyan puisto sijaitsee Japanin pääkaupunki Tokion Chiyodan erillisalueella Tokion keisarillinen palatsin vieressä. Puiston pinta-ala on noin 16 hehtaaria.
Puiston ehkä tunnetuin maamerkki on suurehko suihkulähde, jota ympäröi aukio. Puisto käsittää myös pienempiä suihkulähteitä, lampia, istutettuja puita ja useita patsaita. Joitakin patsaista ovat esimerkiksi José Rizalin rintakuva ja Italian suurlähetystön lahjoittama Romulusta ja Remusta susiemon kanssa esittävä veistos. Puistossa järjestetään useita kausittaisia tapahtumia, kuten joulutori ja paikallinen Oktoberfest. Puistoon kuuluu myös kaksi konserttisalia, joilla järjestetään musiikkiesityksiä.
Historia.
Japanin historian Edo-kaudella nykyisen puiston alue oli läänitystä. Paikalla oli eri läänitysten hallitsijoiden kartanoja. 1800-luvun loppupuoliskolla Meiji-kaudella sitä käytettiin puolestaan armeijan paraatikenttänä.
Puisto paikalle perustettiin vuonna 1903. Hibiya oli Tokion ensimmäinen länsimaalaiseen tyyliin rakennettu puisto. 5. syyskuuta 1905 puistosta alkoivat niin sanotut Hibiyan mellakat. Mellakoitsijat protestoivat Japanin Venäjän kanssa solmimaa Portsmouthin rauhaa. Satoja henkilöitä haavoittui ja 17 kuoli.
Kumenan

Kumenan () on maaseutukaupunki Kumen piirikunnassa, Okayaman prefektuurissa, Japanissa. Kunnassa asuu 4 534 asukasta, ja väkiluku laski vuosina 2015-2020 1,6 prosentilla eli lähes 400 henkilöllä. Pinta-ala on 78,65 neliökilometriä ja väestötiheys 57,65 asukasta neliökilometrillä.
Väestönkehitys.
Lähde:
Ainamo

Ainamo on suomalainen naisen etunimi, joka on muunnelma nimistä Aina, Aini ja Aino. Vuosina 1929–1949 Ainamolla oli Suomen almanakassa nimipäivä 10. toukokuuta.
Digi- ja väestötietoviraston mukaan Suomessa on vuoteen 2024 mennessä tilastoitu noin 130–150 Ainamo-nimistä naista. Suurin osa heistä on syntynyt 1900-luvun alkupuoliskolla.
Carl Dahlhaus

Carl Dahlhaus (10. kesäkuuta 1928 Hannover – 13. maaliskuuta 1989 Berliini) oli saksalainen musiikkitieteilijä, yksi 1900-luvun jälkipuoliskon merkittävimmistä musiikintutkijoista.
Dahlhaus opiskeli musiikkitiedettä Göttingenin ja Freiburgin yliopistossa. Hän työskenteli 1950-luvulla dramaturgina Göttingenissä ja vuodesta 1967 hoiti musiikinhistorian professuuria Berliinin teknillisessä yliopistossa. Hän johti Richard Wagnerin teosten kokonaisjulkaisua. Hänen erityisalojaan olivat muun muassa musiikin teoria ja estetiikka, 1400–1500-luvun musiikki, Wagner, Schönberg ja nykymusiikki.
Dahlhaus vieraili Helsingissä luennoimassa vuosina 1977 ja 1985. Hänen oppilaitaan ovat olleet Ilkka Oramo ja Tomi Mäkelä.
Juri Saarikoski

Juri Pekka Saarikoski (s. 24. kesäkuuta 1961 Helsinki) on suomalainen taidemaalari.
Juri Saarikosken vanhemmat olivat runoilija Pentti Saarikoski ja kirjailija Tuula Saarikoski, ja tutkija Helena Saarikoski on hänen sisarensa. 
Saarikoski opiskeli Limingan Taidekoulussa vuonna 1983 ja Kuvataideakatemiassa 1983–1988. Vuodesta 1985 alkaen hän on työskennellyt kuvataideopettajana muun muassa Kuvataideakatemiassa, Teknillisen korkeakoulun arkkitehtiosastossa ja Taideteollisessa korkeakoulussa. Hän on pitänyt lukuisia yksityisnäyttelyitä vuodesta 1987 alkaen ja osallistunut yhteisnäyttelyihin sekä Suomessa että ulkomailla. Hänen teoksiaan on useissa museoissa.
Ryōgokun silta

Ryōgokun silta () on Sumidajoen ylittävä silta Japanin pääkaupungissa Tokiossa. Useaan otteeseen jälleenrakennettu silta on alun perin rakennettu vuonna 1659.
Kohde.
Ryōgokun silta sijaitsee Japanin pääkaupungissa Tokiossa. Sumidajoen ylittävä silta yhdistää Chūōn erillisalueen Higashi-Nihonbashin kaupunginosan Sumidan erillisalueen Ryōgokun kaupunginosaan.
Historia.
Ryōgokun silta rakennettiin alun perin vuonna 1659. Meirekin tulipalo oli tuhonnut vuonna 1657 huomattavia osia historiallisesta Edosta. Kaupunkia haluttiin laajentaa tuolloin vielä vain vähän rakennetulle Sumidajoen itärannalle tulipalojen ehkäisemiseksi kaupunkia tiheästi rakennetulta alueelta lännessä laajentamalla. Kaupunki tarvitsi lisää tilaa myös sen kasvun kannalta. Sillan valmistumisen jälkeen joen itärannalle muodostui Ryōgokun kaupunginosa. Sillan länsipuolelle rakennetusta tulipalolta suojaavasta rajoituslinjasta muodostui puolestaan suosittu Ryōgoku Hirokōjin viihdekortteli ("sakariba"). Nimi "Ryōgoku" viittaa puolestaan "kahteen maahan", koska silta yhdisti historiallisia Musashin ja Shimōsan maakuntia. Silta esiintyi monissa oman aikansa japanilaisissa puupiirroksissa. Sitä kuvailivat esimerkiksi kuuluisat Hokusai ja Utagawa Hiroshige.
Vanha puinen silta romahti suuressa Kantōn maanjäristyksessä vuonna 1923. Silta on myöhemmin rakennettu uudestaan vuosina 1932 ja 2008. Nykyinen Ryōgokun silta sijaitsee hieman alkuperäisestä historiallisesta sillasta jokea pitkin ylävirtaan.
Sulkavan kirkonkylä

Sulkavan kirkonkylä on Sulkavan kunnan kirkonkylä ja keskustaajama, joka sijaitsee Suur-Saimaan Pihlajaveden länsirannalla Etelä-Savossa. Lähimmän kaupungin Savonlinnan keskustaan on maanteitse noin 38 kilometriä.
Tilastokeskuksen taajama-aluerajauksen mukaan vuoden 2019 lopussa Sulkavan kirkonkylän pinta-ala oli 3,47 neliökilometriä ja väkiluku 1 040. Tilastollinen taajamarajaus voi poiketa virallisesta kunnanosien rajauksesta.
Sulkavan seutu kuului 1500-luvun alussa Sääminkiin Iitlahden neljänneskuntana ("Jdelax fierdungh" 1565, "Jdelachden Nälieskundast" 1597). Sulkavasta tuli Säämingin kappeliseurakunta ja sai oman kirkkoherran vuonna 1630. Kirjallisissa lähteissä paikkakunta on esiintynyt muodossa "Sulkawaby" (1666).
Sulkava oli myös kylän nimi Säämingissä ("Sulkava" 1692). Kalannimen sulkava sisältyvän kylännimen on esitetty pohjautuvan joko lammen tai kosken nimeen. Lampi oli ilmeisesti Sulkavan kirkon länsipuolella sijaitseva Myllylampi, jonka nimi on ollut Sulkavan paikallishistoriasta kirjoittaneen Paavo Seppäsen (1999) mukaan Sulkavaisenjärvi (*Sulkavajärvi &gt; *Sulkavainen &gt; Sulkavaisenjärvi). Esimerkiksi nykyinen Tiittalan talo sijaitsee paikalla, joka vielä 1600-luvulla tunnettiin Sulkavaisenmäkenä. Mäen ja nykyisen hautausmaan välillä oli Sulkavaisenpelto (Sulkauan). Seppäsen mukaan Tiittalankosken vanha nimi olisi ollut Sulkavankoski. Useat muutkin seudun paikannimet ovat hänen mukaansa olleet Sulkavan-alkuisia, mutta nimen siirtymisen viittaavaa sukunimeä Sulkavainen ei ole seudulta löytynyt. Pekka Lappalainen (1970) onkin olettanut, että kylännimen pohjana on viereisen kosken nimi.
Jessica Springsteen

Jessica Rae Springsteen (s. 30. joulukuuta 1991) on yhdysvaltalainen esteratsastaja. Hän on rockmuusikoiden Bruce Springsteenin ja tämän vaimon Patti Scialfan tytär. Vuoden 2020 kesäolympialaisissa (jotka järjestettiin kesällä 2021) Springsteen saavutti esteratsastuksen joukkuekilpailussa hopeaa.
Tomi Mäkelä

Tomi Mäkelä voi tarkoittaa seuraavia:
Marie-France Garaud

Marie-Françoise Garaud (o.s. "Quintard"; 6. maaliskuuta 1934 Poitiers – 22. toukokuuta 2024) oli ranskalainen poliitikko, joka toimi Georges Pompidoun ja Jacques Chiracin neuvonantajana ja ”harmaana eminenssinä” 1970-luvulla. Hänen työparinsa siihen aikaan oli Pierre Juillet. Viikkolehti "Newsweekin" mukaan Garaud oli Ranskan vaikutusvaltaisin nainen vuonna 1973 (ennen Simone Veilin nousua ministeriksi). Hän oli koulutukseltaan juristi.
Vuonna 1979, kun Euroopan parlamentti valittiin ensimmäisen kerran yleisillä vaaleilla, Jacques Chiracin puolue RPR menestyi heikosti. Garaud ja Juillet erosivat tai heidät erotettiin Chiracin esikunnasta. Garaud osallistui vuoden 1981 presidentinvaaleihin, mutta hän sai vain 1,33 prosentin kannatuksen. Hän syytti vaalikeskusteluissa Ranskan silloista presidenttiä Valéry Giscard d’Estaingiä suomettuneisuudesta.
Garaud vastusti Maastrichtin sopimusta vuoden 1992 kansanäänestyksessä sekä sopimusta Euroopan perustuslaista vuoden 2005 äänestyksessä. Hän oli Euroopan parlamentin jäsen vuosina 1999–2004. Hän teki vierailun Belgradiin Kosovon sodan aikana.
Garaud kannatti Marine Le Peniä Ranskan presidentiksi vuoden 2017 vaaleissa.
Titaani(III)fluoridi

Titaani(III)fluoridi (TiF3) on titaani- ja fluoridi-ionien muodostama epäorgaaninen ioniyhdiste. Yhdistettä voidaan käyttää elektrodeissa ja vedynvarastointisovellutuksissa.
Ominaisuudet, valmistus ja käyttö.
Huoneenlämpötilassa titaani(III)fluoridi on violettia tai sinistä kiteistä. Sen alkeiskoppi on kuutiollinen, mutta muuttuu romboedriseksi 97 °C:n lämpötilassa. Yhdiste ei liukene veteen, mutta liukenee kuumennettaessa emäksiin ja happoihin. Voimakkaasti kuumennettaessa se disproportioituu titaaniksi ja titaani(IV)fluoridiksi. Titaani(III)fluoridi on Lewis-happo ja reagoi esimerkiksi fluoridien kanssa kompleksiseksi heksafluorotitanaatti(III)ioniksi ([TiF6]3-). 
Titaani(III)fluoridia voidaan valmistaa liuottamalla titaania vetyfluoridiin tai titaani(III)kloridin, ja vetyfluoridin reaktiolla. Muitakin tapoja on.
2 Ti + 6 HF → 2 TiF3 + 3 H2
TiCl3 + 3 HF → TiF3 + 3 HCl
Titaani(III)fluoridia käytetään parantamaan metallihydridien vedynvarastointikapasiteettia ja kykyä vapauttaa vetyä. Sitä on tutkittu myös litiumiakkujen elektrodimateriaalina.
Boliviantsintsilloni

Boliviantsintsilloni ("Abrocoma boliviensis") on tsintsillonien heimoon kuuluva äärimmäisen uhanalainen jyrsijä.
Sitä esiintyy vain Boliviassa, Comarapan kaupungin lähellä Manuel M. Caballeron provinssissa Santa Cruzin departementissa.
Se on sukunsa pienin laji, ja erottuu muista pitkän karvaisen häntänsä ansiosta. Lajista on tavattu vain kaksi yksilöä yhdeltä alueelta, joten sen elintavoista ei tiedetä paljoa.
Saleminrotta

Saleminrotta ("Cremnomys elvira") on Intiassa tavattava uhanalainen jyrsijälaji.
Saleminrottia on tavattu vain Intian eteläosassa, Tamil Nadun osavaltiossa. Viimeisin havainto on vuodelta 1946.
Pyhä Sabinus

Pyhä Sabinus (kuollut n. 303 Spoleto, Italia) oli pyhimys, marttyyri ja piispa. Pyhimyksen elämästä tiedetään vain vähän mutta hän eli keisari Diocletianuksen aikana. Mies on marttyyri pyhän Exuperantiuksen, Marcelluksen, Venustianin ja muiden kanssa. Häntä rankaistiin kristinuskon levittämisestä käsien amputoimisella ja hänen kerrotaan parantaneen ihmeillä sokeuden ja silmäsairauden ollessaan vankeudessa. Sabinus vietiin Spoletoon Umbriassa ja ruoskittiin kuoliaaksi. Mies on Fermon ja Ivrean suojeluspyhimys ja hänet kuvataan sokeana tai estettynä näkemään, piispana jolla on kädet leikattu tai kädettömänä saarnaavana piispana. Hänen juhlapäiväänsä vietetään 30. joulukuuta.
Evert Tähkäpää

Martti Evert Tähkäpää, sukunimi aik. "Ax" (10. marraskuuta 1868 Tampere – 12. kesäkuuta 1940 Tampere) oli suomalainen kihlakunnantuomari ja lahjoittaja.
Evert Tähkäpään vanhemmat olivat nahkuri Karl Gustaf Ax (1827–1878) ja Amalia Selina Helin. Hän pääsi ylioppilaaksi 1889 Helsingin suomalaisesta normaalilyseosta ja suoritti Helsingin yliopistossa oikeustutkinnon 1894. Tähkäpää sai varatuomarin arvon 1897.
Tähkäpää oli Tampereen raastuvanoikeudessa ylimääräisenä oikeusneuvosmiehenä 1898–1899 ja raastuvanoikeuden toisen osaston varapuheenjohtajana 1899–1903. Hän oli Turun hovioikeudessa notaarina 1903–1904, asessorina 1904–1907 ja apujäsenenä 1907–1912. Tähkäpää erotettiin vuoden 1906 pakkolain perusteella asessorin virastaan ja asetettiin lakkautuspalkalle. Tähkäpää toimi Saarijärven tuomiokunnan tuomarina 1912–1922 ja Pirkkalan tuomiokunnan tuomarina 1922–1938.
Tähkäpää keräsi taidetta ja hän matkusti maailmalla yhdessä ystävänsä kultaseppä Kustaa Hiekan kanssa. He olivat mukana perustamassa Tampereelle Hämeen museota, jolle he molemmat lahjoittivat esineitä kokoelmistaan. He suunnittelivat myös yhdessä Kustaa Hiekan museon museotalon. Tähkäpää toimi Kustaa Hiekan museosäätiön ensimmäisenä puheenjohtajana ja hän lahjoitti museolle oman taidekokoelmansa.
Vuonna 1922 Tähkäpää osti asunnokseen nykyisen Sara Hildenin taidemuseon paikalla Onkiniemessä sijainneen Kivistön huvilan. Huvilan oli rakennuttanut Lapinniemen puuvillatehtaan yksi perustaja, kasööri J. Kupiainen.
Tuomikki

Tuomikki on suomalainen naisen etunimi. Se on luontoaiheinen nimi, joka pohjautuu suomen kielen tuomi-sanaan. Suomen almanakassa Tuomikki esiintyi Tuomi-nimen rinnalla vuosina 1929–1949; nimipäivä oli 15. huhtikuuta.
Digi- ja väestötietoviraston mukaan Tuomikki-nimisiä naisia on huhtikuuhun 2025 mennessä tilastoitu noin 110–120.
Severi Kähkönen

Severi Kähkönen (s. 10. maaliskuuta 2000, Kokkola) on suomalainen jalkapalloilija, joka pelaa hyökkääjänä Ykkösen KPV:ssa. Kähkönen on pelannut Veikkausliigassa AC Oulu riveissä kymmenen ottelua.
Seurajoukkueet.
Severi Kähkösen pelaajaura aikuisten tasolla alkoi kaudella 2017 FF Jaron Kakkosessa pelanneessa reservijoukkue JBK:ssa. FF Jaron edustusjoukkueessa hän debytoi kaudella 2018. Kähkönen pelasi kauden aikana seitsemän Ykkösen ottelua. Avauskokoonpanon pelaajaksi Kähkönen nousi Jarossa kaudella 2019. Kähkönen pelasi kausien 2019–2020 aikana yhteensä 37 Ykkösen ottelua, joista 34 avauskokoonpanossa. Maaleja kahden kauden aikana syntyi yhteensä 13. Jaro oli kaudella 2019 ja kaudella 2020 Ykkösessä kolmas. Kähkönen siirtyi kaudeksi 2021 Veikkausliigassa pelaavaan AC Ouluun. Kähkönen debytoi Veikkausliigassa 9. toukokuuta 2021 ottelussa IFK Mariehamn–AC Oulu. Kähkönen pelasi alkukauden 2021 aikana kymmenen liigaottelua, kunnes siirtyi loppukaudeksi lainalle KPV:n riveihin Ykköseen. Kaudeksi 2022 Kähkönen siirtyi Jaron riveihin ollen nostamassa seuraa kaudella 2024 Veikkausliigaan.
Maajoukkue.
Severi Kähkönen debytoi ikäluokkansa (2000) maajoukkueessa 15-vuotiaana 14. huhtikuuta 2015 Senecissä pelatussa ottelussa Slovakia–Suomi. Hän pelasi oman ikäluokkansa maajoukkueessa neljä ottelua.
Sami Huhtala (voimanostaja)

Sami Huhtala, taiteilijanimeltään "XL Sami", on suomalainen koomikko, laulaja, näyttelijä ja seitsenkertainen voimanoston maailmanmestari. Hänen näyttelijänuransa alkoi vahingossa, kun häntä pyydettiin "Duudsonit tuli taloon" -tv-sarjassa esittämään sheikin turvamiestä. Hän oli sitä ennen tehnyt vain stuntin rooleja, mutta ensimmäisen sivuosaroolin jälkeen häntä pyydettiin uusiin sivuosarooleihin. Suurin osa hänen rooleistaan on ollut pieniä rooleja elokuvissa ja televisiosarjoissa, ja hän on ollut myös mainoksissa.
Luettelo Suomeen saapuneiden tataarien nimistä

Tämä on luettelo Suomeen saapuneiden tataarien nimistä. 
Luetteloon on kirjattu tataarisukujen niin sanotut kantaisät. Kyseiset henkilöt olivat pääsääntöisesti silloisen Nižni Novgorodin kuvernementin Sergatšin kihlakunnan kylissä 1800-luvun toisella puoliskolla syntyneitä islaminuskoisia mišääritataareja. Enemmistö oli Aktukista.
Sukunimen eli sen aikaisen patronyymin perään on merkitty veljekset ja sulkuihin henkilön mahdollinen eri versio nimestä tai lopulta kokonaan toinen käytössä ollut nimi.
Nimien oikeinkirjoitus on hyvin kirjavaa ja eri lähteissä ilmenee samoista nimistä vaihtoehtoisia versioita. Venäläiset päätteet jäivät yleensä pois Suomen itsenäisyyden aikoihin (esim. бедретдинов, Bedretdinov, "Bedretdin; "'Bedretdininpoika'). Tataarit itse kirjoittivat arabialaisella kirjaimistolla.
Muita.
Joitain muita (myöhempiä tai ei-misääriläisiä) Suomeen saapuneita muslimisiirtolaisia, jotka sulautuivat joko tataariyhteisöön tai kantaväestöön.
Eau de toilette

Eau de toilette (ranskaksi: [od (ə) twalɛt]), kirjaimellisesti käännettynä wc-vesi, on kevyesti tuoksuva kölninvesi, jota käytetään ihon raikastajana. Sen alkoholipitoisuus on korkea ja sitä on tapana levittää suoraan iholle pesulla käynnin tai parranajon jälkeen.
Sysmän kirkonkylä

Sysmän kirkonkylä on Sysmän kunnan keskustaajama Päijät-Hämeen pohjoisosassa, Päijänteestä itään työntyvän lahden, Majutveden pohjoisrannalla. Lähimmän kaupungin Heinolan keskustaan on maanteitse noin 50 kilometriä.
Tilastokeskuksen taajama-aluerajauksen mukaan vuoden 2019 lopussa Sysmän kirkonkylän pinta-ala oli 6,38 neliökilometriä ja väkiluku 1 907. Tilastollinen taajamarajaus voi poiketa virallisesta kunnanosien rajauksesta.
Paikkakunta on esiintynyt kirjallisissa lähteissä muodossa "Sysmes kirkio" (1442), "Syssmis" (1443, pitäjä), "Syssmäki Sochnn" (1465). Sysmän seurakunta (kirkkopitäjä) mainitaan vuonna 1442. Se käsitti silloin laajan Päijänteen takaisen Hämeen alueen, muun muassa Jämsän ja ilmeisesti Rautalamminkin.
Kunnan palvelut ovat keskittyneet kirkonkylään. Esimerkiksi Sysmän terveysasema, Sysmän yhtenäiskoulu (ainoa luokka-asteiden 7-9 opetusta antava peruskoulu) ja Sysmän lukio toimivat kirkonkylässä.
Tsupari

Tsupari on sukunimi, joka on muun muassa seuraavilla suomalaisilla henkilöillä:
KDB (täsmennyssivu)

KDB voi viitata seuraaviin:
Hashira-e

Hashira-e (, ’pylväskuvat’) ovat kapeita ja korkeita puupiirrospainokuvia japanilaisessa ukiyo-e-tyylisuunnassa. Tyypillinen pylväskuva on noin 73 cm korkea ja 12 cm leveä. Pylväskuvassa kaksi arkkia oli liimattu yhteen ennen kuvan painamista tai painamisen jälkeen. Pylväskuvat oli tarkoitettu ripustettavaksi tai liimattavaksi japanilaisten rakennusten kevyiden paperiseinien välisiin pylväisiin. Liimaamisen vuoksi kuvia on säilynyt vain vähän. 
Pylväskuvan korkea ja pitkä muoto oli kuvittajille haaste. He ratkaisivat sen usein sommitelmalla, jossa oli päällekkäisiä diagonaalisia linjoja. Joskus vastakkaiset linjat vuorottelivat pystyssä kuvassa. Tästä sommittelutekniikasta kehittyi ajan myötä konventio ja sääntö, jota myöhemmät mestarit käyttivät, sovelsivat ja kehittivät edelleen. 
Ensimmäisenä pylväskuvien suunnittelijana on pidetty Okumura Masanobua (1686–1764). Esimerkiksi Suzuki Harunobu (1725–1770), Isoda Koryusai (1735–90), Torii Kiyonaga (1752–1815), ja Kitagawa Utamaro (noin 1783–1806) työskentelivät hashira-e-formaatissa. Erityisesti Koryusaita on myöhemmin pidetty formaatin mestarina.
Invasion of Privacy

Invasion of Privacy on Cardi B:n debyyttialbumi, joka julkaistiin 6. huhtikuuta 2018. Musiikkilehti Rolling Stone listasi kesäkuussa 2022 200 kaikkien aikojen parasta räppilevyä. Invasion of Privacy löytyy sijalta 16.
Soilikki (nimi)

Soilikki on suomalainen naisen etunimi. Se voidaan tulkita luontoaiheiseksi nimeksi: soilikit ovat suurikukkaisia suosittuja huonekasveja. 
Vuosina 1929–1949 Soilikilla oli Suomen almanakassa nimipäivä 3. syyskuuta. Nimi poistettiin kalenterista vuonna 1950, koska sitä pidettiin ”liian pitkänä”. Sen tilalle otettiin lyhyempi Soili.
Digi- ja väestötietoviraston mukaan Soilikki-nimisiä naisia on elokuun 2025 loppuun mennessä tilastoitu noin 1 050–1 060.
Nissan Magnite

Nissan Magnite on Nissanin vuodesta 2020 lähtien valmistama pieni crossover-tyyppinen automalli. Sitä myydään kehittyvillä markkina-alueilla, kuten Intiassa, Indonesiassa ja Etelä-Afrikassa. Magnite perustuu samalle perusrakenteelle kuin Renault Kiger.
Moottorina on kolmesylinterinen 1,0-litrainen, joka on saatavana sekä vapaasti hengittävänä 72-hevosvoimaisena että turboahdettuna 95-hevosvoimaisena versiona. Vapaasti hengittävässä versiossa voimansiirtona on viisivaihteinen manuaalivaihteisto, turboahdetun yhteyteen on valittavissa myös portaaton CVT-automaattivaihteisto.
Alexandre Carrier

Alexandre Carrier (s. 8. lokakuuta 1996 Quebec) on kanadalainen jääkiekkoilija, joka edustaa NHL-seura Montreal Canadiensia. Nashville Predators varasi Carrierin neljännellä kierroksella 115. varausvuorolla. Hän on pelipaikaltaan puolustaja ja kätisyydeltään right. Carrier on pelannut urallaan 24 NHL-runkosarjaottelua. Näissä hän on tehnyt yhden maalin ja kaksi syöttöä eli kolme tehopistettä. Carrier on pelannut urallaan kuusi NHL-runkosarjaottelua. Näissä hän on syöttänyt kaksi maalia. Tilastot päivitetty ennen kauden 2021-2022 alkua. 
Heinäkuussa 2024 Carrier solmi Predatorsin kanssa kolmivuotisen ja yhteensä 11,25 miljoonan dollarin arvoisen jatkosopimuksen. Joulukuussa 2024 Predators kauppasi Carrierin Montreal Canadiensiin vaihdossa Justin Barroniin.
Sam Shingler

Sam Shingler (s. 1974) on helsinkiläinen ohjaaja, muusikko ja laulaja-lauluntekijä. Laulaja-kitaristina ja lauluntekijänä Shingler on vaikuttanut mm. indiepop-yhtyeissä The Pansies, Montevideo ja The Lieblings. Shingler on tehnyt yhteistyötä myös mm. Husky Rescuen ja Shadowplayn kanssa. Shinglerin ensimmäinen sooloalbumi "Strange Security" julkaistiin 2020. Toinen albumi "Boundaries" julkaistiin 2023.
Ohjaajana Shingler on toiminut varsinkin mainoselokuvien parissa, joiden lisäksi hän on ohjannut lyhytelokuvia, musiikkivideoita sekä animaatiosarjoja.
Misaki (Okayama)

Misaki () on maaseutukaupunki Japanin Okayaman prefektuurissa. Siellä asuu 14 787 asukasta, ja väestö laski vuosina 2015-2020 1,5 prosentilla. Väestö on ollut ainakin vuodesta 1995 laskussa. Kunnan pinta-ala on 49,18 neliökilometriä ja väestötiheys 300,7 asukasta neliökilometrillä.
Väestönkehitys.
Lähde:
Maniwan piirikunta

Maniwan piirikunta () on yksi Japanin Okayaman prefektuurin piirikunnista. Siellä asuu 816 asukasta, ja sen väkiluku on laskussa. Vuosina 2015-2020 väkiluku laski 1,2 prosentilla. Väkiluku on ollut laskussa ainakin vuodesta 1995 lähtien. Piirikunnan pinta-ala on 67,11 neliökilometriä ja väestötiheys 12,16 asukasta neliökilometrillä.